Okresná prokuratúra Liptovský Mikuláš, Tomášikova 5, 031 80 Liptovský Mikuláš 1 

Sp. zn. : 2 Pv 476/11/5505	Liptovský Mikuláš, 13.01.2012
EEČ : 2-39-8-2012

U Z N E S E N I E 

Trestná vec: 	obvinený XXXXX
Prečin:	zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Podal: 	Okresná prokuratúra Liptovský Mikuláš v zastúpení prokurátorkou okresnej prokuratúry
Rozhodnutie:
Podľa § 215 odstavec 1 písmeno g Trestného poriadku zastavujem trestné stíhanie obvineného:
1.	XXXXX, rodné číslo: XXXXX
	dátum narodenia: XXXXX
	miesto narodenia: Liptovský Mikuláš
	rodné priezvisko: XXXXX
	trvalé bydlisko: XXXXX
Skutková veta:
Hoci  bol právoplatným rozsudkom Okresného súdu  v Liptovskom Mikuláši, sp. zn. 7C/72/1996 zo dňa 30. 09. 1996, ktorý bol zmenený právoplatným rozsudkom Okresného súdu v Liptovskom Mikuláši sp. zn. 3P/130/2006, zaviazaný platiť mesačné výživné na svojho syna Mareka XXXXX) v sume 30 percet zo sumy životného minima na nezaopatrené neplnoleté dieťa vždy do 15. dňa  v mesiaci do rúk jeho matky XXXXX, XXXXX od októbra 2008 doposiaľ si túto povinnosť neplnil a za uvedené obdobie na výživnom dlhoval 985,32 €.

	
Právna veta:
Prokurátor zastaví trestné stíhanie, ak zanikla trestnosť činu.
Odôvodnenie:
	 Proti obvinenému XXXXX bolo začaté trestné stíhanie a  vznesené obvinenie pre prečin zanedbania povinnej výživy podľa § 207 ods. 1, 3 písm. b/ Trestného zákona pre skutok, že hoci  bol právoplatným rozsudkom Okresného súdu  v Liptovskom Mikuláši, sp. zn. 7C/72/1996 zo dňa 30. 09. 1996, ktorý bol zmenený právoplatným rozsudkom Okresného súdu v Liptovskom Mikuláši sp. zn. 3P/130/2006, zaviazaný platiť mesačné výživné na svojho syna Mareka XXXXX v sume 30 percet zo sumy životného minima na nezaopatrené neplnoleté dieťa vždy do 15. dňa  v mesiaci do rúk jeho matky XXXXX, XXXXX okres Liptovský Mikuláš, od októbra 2008 doposiaľ si túto povinnosť neplnil a za uvedené obdobie na výživnom dlhoval 985,32 €.
Po ukončení vyšetrovania podal vyšetrovateľ Odboru kriminálnej polície PZ v Liptovskom Mikuláši na tunajšiu prokuratúru  návrh na zastavenie trestného stíhania z dôvodu, že obvinený si svoju vyživovaciu povinnosť dodatočne splnil. 
Po preštudovaní spisového materiálu som zistila, že obvinený XXXXX šekovými poukážkami matke svojho syna zaslal dňa 14. 10. 20111 500,- €, 31. 10. 2011 220,- €, 30. 11. 2011 50,- €, 30. 12. 2011 189,- €,  11. 01. 2012 26,40,- €. Celkove uhradil 985,40 €.  
Týmto k dnešnému dňu uhradil celé zameškané výživné. 
Podľa vyjadrenia matky dieťaťa zaplatil dlžné výživné do dnešného dňa.  Tiež uviedla, že jej syn v dôsledku neplatenia výživného obvineným  núdzou netrpel. 
Podľa § 86  písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká,  ak trestný čin  nemal trvalo nepriaznivé následky a páchateľ svoju povinnosť  dodatočne splnil skôr, než sa súd odobral na záverečnú poradu. 
	Podľa § 215 ods. 1 písm. g/ Trestného poriadku  prokurátor  zastaví trestné stíhanie ak zanikla trestnosť činu. 
	Keďže obvinený uhradil dlžné  výživné v plnej výške a neplatenie  výživného nemalo na jeho syna trvalo nepriaznivé následky, rozhodla som  tak, ako je to uvedené vo výrokovej časti tohto uznesenia. 
Poučenie:
                          Proti tomuto uzneseniu je prípustná sťažnosť, ktorú možno podať do
                          troch  dní  od  jeho oznámenia prostredníctvom tunajšej prokuratúry,
                          a o ktorej rozhodne Krajská prokuratúra v Žiline.
	              Sťažnosť má odkladný účinok.

JUDr. Zdeňka Klaučová
prokurátorka okresnej prokuratúry